33. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 466 της 3/12 Ιουλ. 1968 (ΦΕΚ Α΄ 154) Περί τρόπου βεβαιώσεως και παρακολουθήσεως, δια συνταξιοδοτικούς λόγους, σοβαράς ή μακράς ασθενείας ναυτικών. Έχοντες υπ’ όψιν: α)Την παρ. 3 του άρθρ. 20 του Νόμ. 4502/66 «περί τροποποιήσεως και συμπληρώσεως των διατάξεων του Νόμ. 3170/55 «περί Ναυτικού Απομαχικού Ταμείου» και προσθήκης ετέρων τινών διατάξεων». β)Την από 17.8.1967 απόφασιν του Δ.Σ. του Ναυτικού Απομαχικού Ταμείου. γ)Την υπ’ αριθ. 10/1968 γνωμοδότησιν του Συμβουλίου Εμπορικού Ναυτικού και δ)Την υπ’ αριθ. 290/1968 γνωμοδότησιν του Συμβουλίου της Επικρατείας, προτάσει του Ημετέρου επί της Εμπορικής Ναυτιλίας Υπουργού, απεφασίσαμεν και διατάσσομεν: Άρθρον μόνον.-1.Η εις το άρθρ. 20 παρ. 3 του Νόμ. 4502/66 αναφερομένη σοβαρά ή μακρά ασθένεια ναυτικού, βεβαιούται υπό του Οίκου Ναύτου, εφ’ όσον μερίμνη τούτου ενοσηλεύθη ο ναυτικός, ή υπό του Νοσοκομείου του νοσηλεύσαντος τούτον. 2.Ο Οίκος Ναύτου, τη αιτήσει του ναυτικού, υποχρεούται δι’ ιατρού υπηρετούντος παρ’ αυτώ ή δι’ ιατρού ετέρου Οργανισμού συμβεβλημένου μετά του Οίκου Ναύτου, να παρακολουθήση και βεβαιώση την σοβαράν ή μακράν ασθένειαν τούτου και εις περίπτωσιν καθ’ ην ο ναυτικός δεν κέκτηται κατά την περίοδον της ασθενείας του τα προσόντα παροχής υπό του Οίκου Ναύτου προστασίας. 3.Η βεβαίωσις θα εκδίδεται βάσει των παρά τη εκδιδούση Υπηρεσία υπαρχόντων στοιχείων. Εν τη βεβαιώσει δέον όπως αναγράφωνται τα πλήρη στοιχεία ταυτότητος του ασθενήσαντος ναυτικού, η διαπιστωθείσα ασθένεια, η διάρκεια ταύτης και η εφαρμοσθείσα θεραπευτική αγωγή. Η υπό Νοσοκομείου εκδιδομένη βεβαίωσις δέον να επικυρούται ως προς το περιεχόμενον αυτής, υπό του Οίκου Ναύτου. 4.Περί της υπάρξεως ή μη σοβαράς ασθενείας αποφαίνεται ητιολογημένως το Δ.Σ. του Ναυτικού Απομαχικού Ταμείου, κατόπιν γνωματεύσεως της κατά το άρθρ. 42 του Νόμ. 3170/1955 ως ετροποποιήθη δια του άρθρ. 23 του Νόμ. 4502/66 αρμοδίας Υγειονομικής Επιτροπής. Εις τον αυτόν επί της Εμπορικής Ναυτιλίας Υπουργόν, ανατίθεμεν την δημοσίευσιν και εκτέλεσιν του παρόντος. 